UDM eis antwoorde oor gratis hoër onderwysBantu Holomisa, leier van die UDM. Foto: http://udm.org.za Bantu Holomisa, leier van die United Democratic Movement (UDM), het Dinsdag gesê pres. Jacob Zuma moet meer noukeurige inligting verskaf aangaande gratis hoër onderwys om sodoende ŉ krisis by universiteite en kolleges landwyd te vermy. Holomisa het gesê die UDM is bekommerd oor die uitsprake van talle politieke leiers dat studente by die aanvang van die 2018 akademiese jaar bloot by universiteite moet opdaag. Hy sê talle universiteite het reeds aangedui dat hulle nié die registrasies sal aanvaar nie. “Ons wil beslis nie ŉ situasie sien waar polisiehulpbronne gebruik gaan word om ontevrede studente te hanteer wanneer hierdie beloftes nie materialiseer nie,” het hy gesê. Holomisa het gesê die regering kan nie tot Februarie wag vir Malusi Gigaba, minister van finansies, om die fynere besonderhede oor gratis hoër onderwys te verduidelik nie omdat dit dan reeds “te laat sal wees”. Hy het gesê Zuma moet die universiteite én die kapasiteit wat elke universiteit kan dra, respekteer deur onmiddellik die onduidelikheid oor die saak op te klaar. Dit kom nadat Julius Malema, leier van die EFF, die afgelope naweek ŉ beroep gedoen het op “akademies verdienstelike studente” om teen die begin van die akademiese jaar by die akademiese instansie van hul keuse aan te meld. Hy het gesê enigiemand wat in die verlede matriek geslaag het, “maar nou as petroljoggies, in die kleinhandel of as veiligheidswerkers werk omdat hulle nie universiteitsgeld kan bekostig nie”, moet net by ŉ tersiêre onderriginstansie aanmeld. “Die EFF sal by die hekke van al die onderriginstansies wees om seker te maak daar word nie voorkeur gegee aan diegene wat kan bekostig om te studeer nie,” het Malema gesê. Malema se uitsprake kom nadat Zuma einde verlede jaar in ŉ omstrede aankondiging gesê het studente wat vir tersiêre onderrig kwalifiseer en uit ŉ huishouding met ŉ gekombineerde jaarlikse inkomste van R350 000 of minder kom, se studies aan openbare universiteite en kolleges wat tegniese en beroepsgerigte onderwys en opleiding bied sal van 2018 ten volle gesubsidieer word. Zuma het ook gesê daar sal nie enige verhoging in klasgelde wees vir studente uit huishoudings wat tot R600 000 per jaar verdien gedurende dié akademiese jaar nie. Die plan is om die subsidies oor die volgende vyf jaar in te faseer.